La iniciativa internacional Blue Carbon és un programa global i coordinat orientat a mitigar el canvi climàtic a través de la conservació i restauració dels ecosistemes costaners i marins, per tal de poder utilitzar-ne la gran capacitat d'emmagatzematge de CO 2.
Blue Carbon és una iniciativa que pretén sostreure CO 2 dels balanços dels països costaners mitjançant la potenciació dels ecosistemes litorals i el subsegüent augment de la seva capacitat d'embornal de diòxid de carboni.
Els socis del projecte són Conservation International (CI), la Comissió Intergovernamental Oceanogràfica de la UNESCO i International Union for Conservation of Nature (IUCN).
Els principals candidats, litorals i oceànics, per aconseguir aquesta captura biològica del CO 2 són els manglars, els marjals o aiguamolls salobres, i les praderies marines.
Tot i que les dades no són segures, s'estima que aquestes menes d'ecosistemes podrien emmagatzemar fins a una quarta part (prop de deu mil milions de tones) de les emissions anuals de CO 2 d'origen antròpic.
Praderia de posidònia, manglar i marjals
Altres xifres reveladores que ofereixen els promotors de la iniciativa Blue Carbon són que fins al 83% del CO 2 global circula, en algun moment del seu cicle, per l'oceà; i que els hàbitats vegetals costaners i marins, tot i cobrir tan sols el 2% de l'àrea oceànica del planeta, són responsables d'aproximadament el 50% de la captura oceànica de CO 2 entre la que es produeix en els mateixos organismes i la que té lloc en els sediments sobre els quals s'assenten.
Distribució global dels ecosistemes litorals i oceànics que vol fomentar la iniciativa Blue Carbon: manglars (quinze milions d'hectàrees), aiguamolls salobres (marjals; entre dos i quaranta milions d'hectàrees, en funció de les marees) i praderies marines (dades incertes, estimades entre disset i seixanta milions d'hectàrees).
Prenent valors mitjans, prop de cinquanta milions d'hectàrees, en total, entre totes tres tipologies.
Remeteu-vos al web de la Blue Carbon Initiative per a un recull de dades i de literatura científica sobre elles
Malauradament, aquests medis naturals són contínuament atacats, de manera que, per exemple, quasi el 2% de la superfície global de manglar desapareix cada any, cosa que al seu torn resulta en l'alliberament a l'atmosfera de 240 milions de tones de CO 2, segons les dades que ofereix la IUCN.
Els principals factors de modificació i degradació d'aquesta mena d'ecosistemes són activitats humanes com ara l'aqüicultura, l'agricultura, l'explotació forestal de manglars, les fonts terrestres i marines de pol·lució i els desenvolupament industrials o urbans costaners.
Algunes de les activitats que ja s'estan duent a terme gràcies a l'ajut econòmic i acadèmic de la iniciativa, en les tres línies de què es compon (de conservació i restauració, científica i de polítiques públiques), són el desenvolupament de les comunitats humanes i de la conservació costanera a Kaimana (Indonèsia); la restauració dels aiguamolls de Tomago (Austràlia); recerca sobre acreció de sediments per a manglars (Indonèsia); estimacions de la capacitat d'embornal de la badia de Tampa (Florida, Estats Units d'Amèrica) i del golf de Nicoya (Costa Rica); o l'estudi de viabilitat de la restauració de l'estuari del riu Herring (Massachusetts, EUA).
Territoris sensibles, Millora de la qualitat hidromorfològica i biològica del medi, Nous objectes de conservació, Mitigació i Adaptació